શાળામાં સૌથી સુઘડ બનીને આવેલાં વિદ્યાર્થી અને વિદ્યાર્થિનીઓને રોજ પ્રાર્થનામાં ‘આજનું ગુલાબ’ શીર્ષક હેઠળ ગુલાબ આપીને નવાજવામાં આવે છે. આ પ્રવૃત્તિથી સ્વચ્છતાનો પાઠ શીખવાડે છે. શાળામાં દરેક દિન વિશેષની ઉજવણી કરવામાં આવે છે. ઍરફોર્સ દિવસ, શહીદ દિવસ, શિક્ષણ દિવસ વગેરે તમામ દિન વિશેષ વિશે માહિતી આપવામાં આવે છે. શાળા ‘રાણાધારનો રણકાર’ ૨૧ પાનાંનું માસિક બહાર પાડે છે. તાજેતરમાં સંપન્ન થયેલા ઇનોવેશન ફૅરમાં રાણાધાર પ્રાથમિક શાળાની માસિક પત્રિકાને રાજ્યકક્ષાએ સ્થાન મળ્યું હતું. વિદ્યાર્થીઓ પાસેથી ‘મારે શું બનવું છે?’ વિષય પર નિબંધ લખાવીને શ્રેષ્ઠ નિબંધને માસિકમાં સમાવવામાં આવે છે. પત્રિકામાં બાળકવિનો એક વિભાગ રાખ્યો છે. પ્રાસ મળે કે ન મળે બાળકોએ પોતાની રીતે બનાવેલી કવિતાને તેમાં પ્રગટ કરવામાં આવે છે. આ પ્રવૃત્તિથી રાણાધારના લગભગ બધાં જ બાળકો કવિતા લખતા થઈ ગયા છે. પત્રિકામાં કોયડા અને કુતૂહલનો વિભાગ રાખ્યો છે. એમાં વિદ્યાર્થીઓએ જ શોધી લાવેલા ઉખાણાને મૂકવામાં આવે છે. પત્રિકામાં દરેક તાલુકા અને જિલ્લાની સમજ, મહિનામાં આવતા તહેવારોની સમજ શિક્ષકો આપે છે. એક મહિનામાં શાળામાં થયેલી પ્રવૃત્તિઓની તસવીરી ઝલક મુકાય છે.